b'\n_START_ARTICLE_\nMarius Copil\n_START_SECTION_\nCarier\xc4\x83\n_START_PARAGRAPH_\n\xc3\x8en septembrie 2009 a primit un wild card \xc8\x99i acces pe tabloul principal al BCR Open Rom\xc3\xa2nia 2009, unde l-a \xc3\xaenvins \xc3\xaen turul \xc3\xaent\xc3\xa2i pe compatriotul s\xc4\x83u, Victor Crivoi, pierz\xc3\xa2nd \xc3\xaens\xc4\x83 \xc3\xaen turul doi, \xc3\xaen fa\xc8\x9ba spaniolului Rub\xc3\xa9n Ram\xc3\xadrez Hidalgo._NEWLINE_Din august 2018 se antreneaz\xc4\x83 cu Andrei Pavel, fostul antrenor al Simonei Halep.\n_START_SECTION_\n2010\n_START_PARAGRAPH_\n\xc3\x8en mai 2010, Marius Copil ajunge \xc3\xaen prima sa final\xc4\x83 al unui turneu Challenger la Trofeul Paolo Corazzi din Cremona, Italia, dup\xc4\x83 ce a venit din calific\xc4\x83ri. \xc3\x8en drumul s\xc4\x83u spre final\xc4\x83, el i-a \xc3\xaenvins printre al\xc8\x9bii pe australianul Bernard Tomic \xc3\xaen semifinale, ca apoi s\xc4\x83 piard\xc4\x83 \xc3\xaen final\xc4\x83 \xc3\xaen fa\xc8\x9ba germanului Denis Gremelmayr.\n_START_SECTION_\n2011\n_START_PARAGRAPH_\nAnul 2011 a \xc3\xaenceput foarte bine pentru Marius. El a ajuns \xc3\xaen cea de-a doua final\xc4\x83 al unui turneu Challenger la Cupa Kazan Kremlin. \xc3\x8en final\xc4\x83, el l-a \xc3\xaenvins pe favoritul num\xc4\x83rul 4, germanul Andreas Beck \xc3\xaen dou\xc4\x83 seturi, 6-4 6-3. Marius prime\xc8\x99te din nou un wild card la BRD N\xc4\x83stase \xc8\x9airiac Trophy \xc8\x99i trece \xc3\xaen primul tur de Victor Crivoi, ca ma apoi s\xc4\x83 piard\xc4\x83 \xc3\xaen turul secund la spaniolul Pablo Andujar-Alba. De asemenea, \xc3\xaen octombrie ajunge din nou pe tabloul principal al unui turneu din circuitul ATP World Tour 250 series \xc8\x99i anume la Stockholm Open. El ajunge acolo din calific\xc4\x83ri, unde i-a \xc3\xaenvins pe r\xc3\xa2nd pe americanul Michael Yani \xc8\x99i pe germanii Cedrik-Marcel Stebe \xc8\x99i Mathias Bachinger, pe to\xc8\x9bi \xc3\xaen minimum de seturi. Marius pierde \xc3\xaen primul tur \xc3\xaen fa\xc8\x9ba lui Jarkko Nieminen.\n_START_SECTION_\n2012\n_START_PARAGRAPH_\nLa fel ca \xc3\xaen 2011, \xc3\xaen februarie 2012 Marius reu\xc8\x99e\xc8\x99te s\xc4\x83 ajung\xc4\x83 \xc3\xaen final\xc4\x83 turneului Challenger Cupa Kazan Kremlin. El o pierde de aceast\xc4\x83 dat\xc4\x83 \xc3\xaen fa\xc8\x9ba estonianului Jurgen Zopp, favoritul num\xc4\x83rul 8. La BRD N\xc4\x83stase \xc8\x9airiac Trophy prime\xc8\x99te din nou wild card \xc8\x99i reu\xc8\x99e\xc8\x99te s\xc4\x83 \xc3\xael \xc3\xaenving\xc4\x83 \xc3\xaen primul tur pe germanul Tobias Kamke. Se opre\xc8\x99te din nou \xc3\xaen turul secund, acum fiind eliminat de c\xc4\x83tre polonezul Lukasz Kubot. Apoi mai reu\xc8\x99e\xc8\x99te s\xc4\x83 ajung\xc4\x83 \xc3\xaen dou\xc4\x83 semifinale la turneele Challenger din Marburg \xc8\x99i Bucure\xc8\x99ti. \xc3\x8en octombrie, la turneul China Open din Beijing care face parte din circuitul ATP World Tour 500 series, Marius prime\xc8\x99te un wild card, iar \xc3\xaen primul tur \xc3\xael \xc3\xaenvinge pe favoritul num\xc4\x83rul 4 al turneului, respectiv num\xc4\x83rul 13 mondial, pe croatul Marin Cilic. El se opre\xc8\x99te \xc3\xaen turul 2 \xc3\xaens\xc4\x83, pierz\xc3\xa2nd \xc3\xaen fa\xc8\x9ba germanului Florian Mayer. La Stockholm Open, Marius ajunge din nou pe tabloul principal din calific\xc4\x83ri \xc8\x99i de aceast\xc4\x83 dat\xc4\x83 reu\xc8\x99e\xc8\x99te s\xc4\x83 treac\xc4\x83 de primul tur, \xc3\xaenving\xc3\xa2ndu-l pe argentinianul Federico Delbonis. Se opre\xc8\x99te \xc3\xaen turul secund dup\xc4\x83 o \xc3\xaenfr\xc3\xa2ngere \xc3\xaen fa\xc8\x9ba spaniolului Nicolas Almagro.\n_START_SECTION_\n2013\n_START_PARAGRAPH_\nPentru al treilea an la r\xc3\xa2nd, Marius ajunge \xc3\xaen luna februarie \xc3\xaentr-o final\xc4\x83 de turneu Challenger, la Open BNP Paribas Banque de Bretagne din Quimper, Fran\xc8\x9ba, acolo unde \xc3\xael \xc3\xaenvinge pe Marc Gicquel. \xc3\x8en martie, ajunge pentru prima oar\xc4\x83 pe un tablou principal al unui turneu din circuitul ATP World Tour Masters 1000 \xc8\x99i anume la Turneul de Master Series de la Miami. El \xc3\xaei \xc3\xaenvinge \xc3\xaen calific\xc4\x83ri pe Steve Darcis \xc8\x99i Jan-Lennard Struff, dar pierde \xc3\xaen primul tur al turneului \xc3\xaen fa\xc8\x9ba francezului Rufin Guillaume. \xc3\x8en mai, prime\xc8\x99te un wild card pentru a intra pe tabloul principal de la Turneul de Master Series de la Madrid, dar pierde \xc3\xaen primul tur \xc3\xaen fa\xc8\x9ba favoritului num\xc4\x83rul 15, Stanislas Wawrinka. Dup\xc4\x83 aceea, urmeaz\xc4\x83 \xc3\xaenc\xc4\x83 dou\xc4\x83 finale la turnee Challenger pentru Marius: \xc3\xaen iulie la BRD Arad Challenger, unde pierde finala \xc3\xaempotriva compatriotului s\xc4\x83u, Adrian Ungur, iar apoi, \xc3\xaen iulie la Guimar\xc3\xa3es Open unde a fost \xc3\xaenvins de c\xc4\x83tre favoritul num\xc4\x83rul 1 al turneului, Joao Sousa. Pe 19 august, Marius Copil atinge \xc8\x99i cea mai bun\xc4\x83 clasare din carier\xc4\x83 \xc8\x99i anume locul 124 mondial. \xc3\x8en octombrie, Marius accede din nou din calific\xc4\x83ri pe tabloul principal de la Stockholm Open, dar pierde \xc3\xaen primul tur \xc3\xaen fata bulgarului Grigor Dimitrov, cel care avea s\xc4\x83 c\xc3\xa2\xc8\x99tige apoi \xc8\x99i turneul.\n_START_SECTION_\n2014\n_START_PARAGRAPH_\nMarius \xc3\xaencepe bine anul \xc8\x99i ajunge \xc3\xaen sferturi de final\xc4\x83 \xc3\xaen primul turneu din sezon, la Brisbane International, turneu ce face parte din circuitul ATP World Tour 250 series. Ajuns din calific\xc4\x83ri pe tabloul principal, el trece \xc3\xaen primul tur de japonezul Yuichi Sugita, ca \xc3\xaen optimile de final\xc4\x83 s\xc4\x83-l \xc3\xaenving\xc4\x83 pe Gilles Simon, favoritul num\xc4\x83rul 3 al turneului, respectiv num\xc4\x83rul 19 mondial. Se opre\xc8\x99te \xc3\xaen sferturi, \xc3\xaenvins de c\xc4\x83tre australianul Lleyton Hewitt. Reu\xc8\x99e\xc8\x99te s\xc4\x83 treac\xc4\x83 de calific\xc4\x83ri \xc8\x99i s\xc4\x83 intre pe tabloul principal \xc8\x99i la turneul Dubai Tennis Championships, care face parte din circuitul ATP World Tour 500 series, dar pierde \xc3\xaen primul tur \xc3\xaen fa\xc8\x9ba cehului Tomas Berdych. La BRD N\xc4\x83stase \xc8\x9airiac Trophy repet\xc4\x83 performan\xc8\x9bele din 2009, 2011 \xc8\x99i 2012 \xc8\x99i ajunge \xc3\xaen turul secund, unde pierde la francezul Paul-Henri Mathieu. Prime\xc8\x99te din nou wild card la Turneul de Master Series de la Madrid \xc8\x99i reu\xc8\x99e\xc8\x99te la Madrid prima victorie pe tabloul principal al unui turneu din circuitul ATP World Tour 1000 series, dup\xc4\x83 ce \xc3\xael \xc3\xaenvinge pe spaniolul Marcel Granollers, num\xc4\x83rul 36 mondial. Pierde \xc3\xaen turul 2 \xc3\xaen fa\xc8\x9ba bulgarului Grigor Dimitrov. La Roland Garros, Marius pierde \xc3\xaen turul 2 din calific\xc4\x83ri, astfel c\xc4\x83 el nu reu\xc8\x99e\xc8\x99te \xc3\xaenc\xc4\x83 s\xc4\x83 p\xc4\x83trund\xc4\x83 pe tabloul principal al unui turneu de Grand Slam. El nu mai are rezultate notabile, p\xc3\xa2n\xc4\x83 \xc3\xaen octombrie c\xc3\xa2nd ajunge din nou \xc3\xaen sferturile de final\xc4\x83 al unui turneu din circuitul ATP World Tour 250 series. Acest lucru se \xc3\xaent\xc3\xa2mpl\xc4\x83 la Stockholm Open, fiind al 4-lea an consecutiv c\xc3\xa2nd Marius reu\xc8\x99e\xc8\x99te s\xc4\x83 p\xc4\x83trund\xc4\x83 pe tabloul principal al acestui turneu, venind din calific\xc4\x83ri. El \xc3\xaei \xc3\xaenvinge \xc3\xaen primele dou\xc4\x83 tururi pe Joao Sousa \xc8\x99i pe Pierre-Hugues Herbert, ca apoi s\xc4\x83 fie eliminat \xc3\xaen sferturi de principalul favorit, Tomas Berdych, care avea s\xc4\x83 c\xc3\xa2\xc8\x99tige \xc8\x99i turneul.\n_START_SECTION_\n2015\n_START_PARAGRAPH_\nMarius trece de calific\xc4\x83ri din nou la turneul Brisbane International, dar de aceast\xc4\x83 dat\xc4\x83 se opre\xc8\x99te \xc3\xaen primul tur, pierz\xc3\xa2nd la Mikhail Kukushkin. Apoi reu\xc8\x99e\xc8\x99te la Australian Open s\xc4\x83 sparg\xc4\x83 ghea\xc8\x9ba \xc8\x99i s\xc4\x83 ajung\xc4\x83 pentru prima oar\xc4\x83 \xc3\xaen carier\xc4\x83 pe tabloul principal al unui turneu de Grand Slam. El i-a \xc3\xaenvins \xc3\xaen calific\xc4\x83ri pe argentinianul Horacio Zeballos, pe germanul Phillip Petzschner \xc8\x99i \xc3\xaen ultimul tur, pe localnicul Omar Jasika. \xc3\x8en primul tur de pe tabloul principal \xc3\xael \xc3\xaenvinge pe Pablo Andujar-Alba, scor 6-2, 6-2, 7-5. \xc3\x8en turul doi pierde la Stanislas Wawrinka, favoritul num\xc4\x83rul 4, scor 7-6(4), 7-6(4), 6-3. La turneele de simplu nu mai are rezultate notabile, dar ob\xc8\x9bine cel mai important rezultat al carierei la turneul BRD N\xc4\x83stase \xc8\x9airiac Trophy din categoria ATP World Tour 250 series, la care c\xc3\xa2\xc8\x99tig\xc4\x83 competi\xc8\x9bia de dublu al\xc4\x83turi de Adrian Ungur. Cei doi au \xc3\xaenvins \xc3\xaen finala competi\xc8\x9biei perechea format\xc4\x83 din Nick Monroe \xc8\x99i Artem Sitak. La Roland Garros, Marius ajunge \xc3\xaen ultimul tur al calific\xc4\x83rilor, dar pierde acolo \xc3\xaen fa\xc8\x9ba olandezului Igor Sijsling.'